हत्थ कन्ने दाढ़ी गी ते गल्लें कन्ने चौधरी ते उसदी लाड़ी गी खुश ते नरम करदा चलदा ऐ। इद‌्‌दरै-उद्‌दरै दियां गल्लां मारदे बड़ी गम्भीरता कन्ने आखन लगदा ऐ चोधरी साब, कालू दे जागतै गी पुलसा कोला छड़काइयै तुसे ग्रां च अपना रोब बनाई लेया ऐ...सारै तुसाढ़ी नेकी दे चर्चा होआ करदे न, मातादीन दी लाड़ी बिल्कुल फरट हगोई गेदी ही। ए तुसाढ़े दबदबे दा गै फल ऐ जे हून पालतू बिल्ली सांई उस्सै दै घर टिकी पेई ऐ। जजमान सच पुच्छो तां तुसाढ़े पुन्न-परनीपै मूजब गै ग्रां आले सुखै दी नींदर सौंदे न। चोधरी बड़े अन्दाज कन्ने मुस्करा यै नाई अल दिखदा ऐ। ए मुस्कान नाई गी उसदी कामयाबी दा सन्हेया दिन्दी ऐ। खुशी कन्ने उसदियां अक्खियां चमकन लगदियां न। ओ झट बोली पौंदा ऐ ‘चौधरी साब मैंई आस्तै भौ लोड़दा ए।’ चौधरी परता दिंदा ऐ-‘भई लेई जायां।’ नाई जिसलै पानी भरदा दिखदा ऐ तां होर पैर खलारदा ऐ ते मुहारे पर डूंगी बेदन आनियै आखदा ऐ ‘यजमान एतकी कनका दी फसला च असेंगी किज नईं थोआ।’ नाई दा जादूं सिर चढ़ियै बोलदा ऐ। यजमान पैहलें गै नाई दिएं लच्छेदार गल्लें भौया करदा हा। हून झट मुंडी ल्हाइयै अपनी मंजूरी देई उड़दा ऐ। फल ए जे नाई हजामत बनांदे बचैरे चौधरी गी गै मुन्नी लैंदा ऐ।